IVANA GRMOJA, 8.a (mentorica Ivana Čarapina, prof. i dipl. bibl)

Od muževnosti do ženstvenosti

**Život na visokoj nozi**

*Visoke potpetice mogu preobraziti govor tijela i stav. One žene uzdižu i fizički i emocionalno. (Christian Louboutin)*

**Pogledaj u obuću, pa pusti u kuću!**

Kroz povijest čovječanstva gledalo se kakvu tko obuću nosi i prema tome se “sudilo” o čovjeku. Često se isticalo da u garderobi čovjeka obuća predstavlja statusni simbol, a ako se promatra samo ženska garderoba, ona je sinonim za eleganciju i stil. Naravno, to ne podrazumijeva tenisice, udobne ortopedske cipele iz ljekarne ili kućne papuče, već kraljicu svih cipela, vladaricu svemira, njeno veličanstvo, cipelu s visokom potpeticom ili jednostavno, *štiklu*. Da je štikla ubojiti *must have* svake žene koja želi biti primijećena, govori činjenica da na talijanskom jeziku štikla znači mali bodež, s vitkom, suženom oštricom, a sam je pojam u hrvatski jezik ušao iz njemačkog jezika i riječi *Stöckleschuh*.

Nije li se cijela priča oko Pepeljuge vrtjela upravo oko jedne izgubljene cipelice? Može se tako zaključiti da je od najranijih dana u svijest svake djevojčice ubačena ideja o predivnoj cipeli s visokom potpeticom koja ravno vodi do princa. Nije ni čudno što je velik broj žena razvio opsesiju štiklama različitih oblika, visina, boja i materijala. Žene su oduvijek ludovale za njima, čak i u najtežim momentima civilizacije, jer nitko im ne može osporiti da se osjećaju posebno na “visokoj nozi”. Kada je u pitanju samopouzdanje, bez sumnje, tih nekoliko centimetara više znači mnogo! Hodanje u štiklama naglašava ženstvenost, a utječe čak i na pokrete cijelog tijela, od nogu do ramena. Iako su štikle često neudobne i izazivaju bol u nogama, žene ih nose stalno. Za ljepotu treba trpjeti, a žene uporno i strpljivo trpe još od 16. stoljeća. Možda je razlog u činjenici da su muškarcima privlačnije žene koje hodaju u štiklama, a možda je jednostavno kriva Pepeljuga.

**Kako su žene muškarcima ukrale štikle?**

Štikle imaju dugu i stvarno izvanrednu povijest iza sebe. Modni stilovi se stalno mijenjaju, ali štikle su, izgleda, vječne. Egipatska civilizacija poznavala je pojam cipela s potpeticom, a nosili su ih egipatski mesari kako bi lakše hodali po krvi uginulih životinja, ali i zemljoradnici kojima su potpetice omogućavale potrebno upiranje za lakši hod po rahloj zemlji. U dalekom 14. stoljeću štikle su nosili isključivo muškarci, ma koliko to bilo teško za povjerovati. Međutim, modni povjesničari ističu da su cipele s visokom potpeticom izmišljene u 16. stoljeću zahvaljujući francuskoj kraljici Katarini de Medici. Ova je plemkinja odlučila nositi potpetice na svoj dan vjenčanja 1533. godine te je dala napraviti potpeticu od 5 centimetara. Cipele s potpeticom postale su vrlo popularne među bogatim i moćnim ljudima i samim time bile su razdjelnica između klasa. Izraz *dobro potkovan* korišten je za bogate slojeve društva, a i danas ima čestu primjenu. Što je status u društvu bio viši, potpetica je bila viša, a ovakve cipele su bile odraz pomodarstva i bogatstva. Tadašnja logika je bila: S*amo netko tko nije morao raditi, mogao se kretati u tako neprikladnoj obući*. Francuski kralj Luj XIV. dopustio je početkom 18. stoljeća da visoka društvena klasa nosi cipele na petu, pod uvjetom da nikako ne budu više od njegovih. Osim toga, on je poznat po svojim cipelama s crvenom potpeticom i minijaturnim ukrasima scena bitaka na njima.

Cipela s potpeticom brzo je zabranjena nakon Francuske revolucije. Kada je Napoleon došao na vlast, i najmanju petu smatrao je nepristojnom. U 18. stoljeću potpetice postaju vrlo sporne i u Americi. Zabranjivane su pod izgovorom da ih žene koristite kao zamku za muškarce, a one koje su ih nosile bile su procesuirane kao vještice. Mnogi su u to vrijeme uspoređivali visoku petu s đavoljim papkom. Izumom šivaćeg stroja cipele su dobile na raznolikosti, no tek u prvoj polovici 19. stoljeća potpetice poprimaju svoj puni sjaj kada su haljine postale mnogo kraće, tada su pete bile vrlo visoke i tanke.

Moderna modna industrija cipelama s potpeticom daje poseban značaj. Različitih oblika, visine, materijala i stilova, s pojavom prvih dizajnerskim imena, popularne štikle postale su ultimativni odjevni detalj. Potpetice postaju sve veće i veće, a tako raste i opsjednutost modernog društva njima ponajviše zahvaljujući dolaskom supermodela (Cindy Craword, Claudia Schiffer, Naomi Campbell, Linda Evangelista i dr.) koji su na svim modnim revijama i naslovnicama modnih časopisa uglavnom nosile štikle. Povezanost potpetice i žene s vremenom je smanjivala moć potpetice kao statusnog simbola za muškarce, a teško je povjerovati da bi štikla broj 46 ili 47 izgledala elegantno i profinjeno. Snažniji spol se može jednino zadovoljiti kaubojskim čizmama kao jedinog primjera muške obuće s povišenom petom. Što je muškarac bez štikle nije ni približno ozbiljno kao žena bez štikle, pa je ova krađa iz muškog ormara jedna od najopravdanijih.

**Tko visoko leti, nisko pada**

Činjenica je da žene jednostavno obožavaju visoke potpetice. Hod na visokim štiklama dovodi do laganog prebacivanja bedra s jedne strane u drugu, a što su štikle veće, to je korak kraći, a to hodu daje ton neizmjerne ženstvenosti. Prema visini može biti niska (manja od 2,5 cm), srednja (između 2,5 i 6 cm) ili visoka (preko 6 cm), iako u ženskim krugovima sve ispod 10 cm je neprihvatljivo. Naravno, mlađe djevojke i žene najvjernije su zaljubljenice u vrtoglave štikle, a žene u srednjim i starijim godinama obično preferiraju niže. Iako velika većina žena tvrdi da nošenje i cjelodnevni boravak u vrlo visokim potpeticama ne predstavlja problem, poznato je da nisu najidealnije za zdravlje kralježnice i zglobova, a dugotrajno nošenje visokih peta može izazvati strukturne promjene i izobličenosti stopala. Vrlo su česte situacije u kojima se *nabada* na štikle, a neke od njih su i vrlo smiješne, jer završavaju posrtanjima i padovima. Iako se uz štikle najčešće veže pojam ženstvenost i elegancija, svakodnevno svjedočimo situacijama kad nošenje štikli predstavlja neumjerenost i kič. Prema društvenim normama, žene na radnim mjestima ne bi trebale nositi štikle s visokom petom. One se smatraju prikladnijim za večernje izlaske i proslave.

**Tata, kupi mi štikle!**

Obuti prvi put vlastiti par lijepih cipela na potpeticu, simboličan je trenutak u životu svake djevojke koja iz djetinjstava ulazi u svijet velikih, samostalnih žena. Nekad su djevojčice s nestrpljenje čekale maturalne zabave na kojima bi po prvi put zakoračile u jedan poseban svijet, a danas mogu još u vrtiću zveckati u blještavim *štiklicama* kakve nose djeca slavnih filmskih zvijezda. Koja to djevojčica nije uživala u nošenju maminih štikli po kući ili u zvuku potpetica koje odjekuju školskim hodnikom i najavljuju učiteljičin ulazak u razred? *Štikle* se ili vole ili vole mrziti, ili se nose ili ne nose, ali barem u jednom trenutku života, svaka će žena morati uletjeti u njih. Netko će htjeti nadoknaditi koji centimetar koji nedostaje u visini, netko će jednostavno slijepo slijediti modu. Jednom smo štiklu poslali na Eurosong, Janici Kostelić u čast napravljena je štikla od leda, a puno puta su štikle u popularnim utrkama donijele puno zabave i smijeha. Unatoč tome što većini žena hodanje u visokim potpeticama nje strano, odvažiti se trčati u tako nestabilnoj obući, mogu samo one najsigurnije u sebe. Nije rijetkost da se i muškarci okušaju u pomalo opasnoj, ali i vrlo zabavnoj trci koja nerijetko ima humanitarni karakter poput one na Stradunu, kad i štiklom i perajom, Dubrovčani pomažu nastradalom sugrađaninu.

Daj curi prave cipele i ona će osvojiti svijet. Kad je ovo rekla Marilyn Monroe, sigurno nije mislila na papuče.